*Pozri aj: Organohalogenid*
Chlorid sodný je príkladom soli halogenidu, konkrétne chloridu.
**Halogenidy** sú anióny halogénov (F, Cl, Br, I, At, Ts) s oxidačným číslom -1. Najčastejšie sa vyskytujú ako dvojprvkové anorganické zlúčeniny (môžu byť aj trojprvkové, ak sa spájajú s dvojprvkovým katiónom, napr. NH4F) s iným prvkom alebo radikálom, ktorý je viac elektropozitívny než daný halogenid. Ak je protiiónom vodíkový katión (H+), vznikajú halogenovodíky. Ich vodný roztok potom dáva bezkyslíkaté halogenovodíkové kyseliny, od ktorých sú halogenidy formálne odvodené. Ak je protiiónom halogénu organická zlúčenina, vznikajú organohalogenidy.

Názvoslovie
-----------

Podobne ako u ostatných jednoprvkových aniónov, názvy halogenidov sa tvoria príponou **-id**, takže existuje fluorid, chlorid, bromid a jodid. Okrem toho existujú teoreticky i astatid a tenesid. Prídavné meno tvorí iný prvok z periodickej sústavy prvkov, často kov, a má koncovku podľa daného oxidačného čísla. Vo vzorci sa zapisujú v opačnom poradí, najprv prvok s kladným oxidačným číslom a potom halogenid. Napríklad v chloride sodnom má chlór oxidačné číslo -1, takže jeho názov je "chlorid", sodík má oxidačné číslo +1, ktorému prislúcha koncovka -ný. Pretože súčet oxidačných čísel sa vždy musí rovnať 0 (aby bola dodržaná elektroneutralita zlúčeniny), nie je potrebné meniť počet akéhokoľvek z prvkov zlúčeniny. Vzorec chloridu sodného je teda NaCl.

Príprava
--------

Halogenidy je možné pripraviť:

* priamou reakciou halogénu s kovom

2 Na + Cl2 → 2NaCl
* reakciou kovu s halogenovodíkovou kyselinou

Mg + 2 HCl → H2 + MgCl2
* zrážacou reakciu solí s halogénvodíkovou kyselinou

AgNO3 + HCl → AgCl + HNO3
* neutralizáciou kyseliny a zásady

NaOH + HCl → NaCl + H2O
* zámenou iónov

Pb(NO3)2 + 2 KI → PbI2 + 2 KNO3

Skúška na halogenidy
--------------------

Rozpustné halogenidy je možné identifikovat pomocou zrážacieho testu s dusičnanom strieborným. Rozpustený anión halogenidu vytvorí nerozpustnú soľ so strieborným katiónom, ktorej farba sa mení podľa prítomného aniónu:

* AgF: bez zrazeniny
* AgCl: biela zrazenina
* AgBr: svetlá krémová zrazenina
* AgI: svetlá žltá zrazenina

Zrážanie halogenidov sa dá takisto využiť na ich stanovenie v argentometrickej titrácii. Na identifikáciu organických halogenidov možno použiť Beilsteinov test.

Použitie
--------

Najznámejšou soľou s halogenidom je NaCl (chlorid sodný). Je to biela tuhá látka, rozpustná vo vode. V prírode sa vyskytuje ako minerál kamenná soľ (halit). Je hlavnou zložkou jedlej soli. Kuchynská soľ je zdrojom prvku dôležitého pre zdravie a funkciu celého organizmu - jódu. Do solí sa jód pridáva v malom množstve. Morská soľ sa získava kryštalizáciou morskej vody. Jej hlavnou zložkou je NaCl a používa sa tak isto na dochucovanie jedál.

Kovové halogény sa používajú v halogenidových výbojkách, napríklad v pouličnom osvetlení. Vyžadujú menej energie oproti napríklad ortuťovým výbojkám a lepšie zobrazujú farby v porovnaní s oranžovou sodíkovou výbojkou.

Halogenidy striebra, konkrétne bromid a jodid strieborný, sa používajú vo fotografických filmoch a papieroch. Keď sa film vyvolá, strieborné halogenidy sa po vystavení svetlu redukujú na kovové striebro, čím vznikne obrázok.

Halogenidy sa používajú i v spájkovacích pastách, ktoré obsahujú konkrétne chlorid zinočnatý.

Príklady
--------

Medzi príklady halogenidov patria:

* Chlorid sodný, NaCl
* Chlorid draselný, KCl
* Jodid draselný, KI
* Chlorid lítny, LiCl
* Chlorid meďnatý, CuCl2
* Chlorid strieborný, AgCl
* Chlorid vápenatý, CaCl2
* Fluorid chlórny, ClF

Referencie
----------

1. ↑   *Názvoslovie anorganických zlúčenín - O škole* [online]. oskole.detiamy.sk, [cit. 2022-07-19]. Dostupné online. Archivované 2022-12-10 z originálu.
2. ↑   *Neutralization* [online]. Chemistry LibreTexts, 2013-10-02, [cit. 2022-07-19]. Dostupné online. (po anglicky)
3. 1 2 3   *Analytická chemie I.* [online]. [Cit. 2022-07-19]. Dostupné online.
4. ↑   *Testing for Halide Ions* [online]. Chemistry LibreTexts, 2013-10-03, [cit. 2022-07-19]. Dostupné online. (po anglicky)
5. ↑   *What are Metal Halide Light Bulbs? from Commercial Lighting Experts.* [online]. www.superiorlighting.com, [cit. 2022-07-19]. Dostupné online.
6. ↑   *Metal Halide Lights: What are they and how do they work? | Shine Retrofits Lighting Blog* [online]. www.shineretrofits.com, [cit. 2022-07-19]. Dostupné online.
7. ↑   *Záznamové médiá vo fotografii I - Od asfaltu po polovodič* [online]. ePhoto.sk, [cit. 2022-07-19]. Dostupné online.
8. ↑  halogenidy striebra. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, © 1999.
9. ↑   *Zinc Chloride Flux Safety* [online]. www.johnsonmfg.com, [cit. 2022-07-19]. Dostupné online.

Zdroj
-----

*Tento článok je čiastočný alebo úplný preklad článku Halide na anglickej Wikipédii.*

Iné projekty
------------


|  |  |
| --- | --- |
| Portal | Chemický portál |

Commons
* Spolupracuj na Commons Commons ponúka multimediálne súbory na tému **Halogenid**